Via Aemilia Scauri

Via Aemilia Scauri oli roomalainen tie, joka kulki Italian luoteisosassa. Se johti Pisaesta Dertonaan ja Placentiaan.

 Historia 

Via Aemilia Scaurin rakennutti Marcus Aemilius Scaurus kensorina ollessaan vuonna 115 tai 109 eaa. Tie nimettiin hänen mukaansa. Nimellä Via Aemilia Scauri tie erotettiin tunnetummasta ja paljon aikaisemmin rakennetusta Via Aemiliasta. Tieto rakennuttajasta on peräisin Aurelius Victorilta, joka kuitenkin vaikuttaa sekoittavan kyseiset kaksi tietä toisiinsa, mutta ei ole epäilystäkään, että hän puhuu Via Aemilia Scaurista.Aurelius Victor: De viris illustribus urbis Romae 72.

Strabon on ainoa antiikin aikainen kirjailija, joka mainitsee kummankin Via Aemilian ja tekee eron niiden välille. Hän sanoo, että Aemilius Scaurus rakensi oman Via Aemiliansa kuivattuaan Padus-joen eteläpuoliset suot, ja että se kulki Pisaen ja Lunan kautta Vada Sabatiaan ja sieltä Dertonaan.Strabon: Geografika V s. 217. Ei ole tietoa siitä, oliko ”toista Via Aemiliaa”, kuten Strabon sitä kutsuu, jo tuolloin jatkettu Placentiasta Dertonaan, vai rakennuttiko Scaurus myös kyseisen osuuden, mutta on selvää, että kyseinen yhteys muodostui viimeistään tuolloin. Usein osuus luetaan osaksi Via Aemilia Scauria.

Nimi Via Aemilia Scauri vaikuttaa jääneen vähitellen pois käytöstä, mahdollisesti siksi, että se sekaantui useamminkin Via Aemiliaan. Niin sen reitti alettiin itinerariumeissa lukea osaksi Via Aureliaa, ja tie voidaankin nähdä sen jatkeena.

 Reitti 

Via Aemilia Scauri alkoi Tyrrhenanmeren rannikolta Pisaesta, johon Via Aurelia päättyi, ja kulki ensin luoteeseen Genuaan, sitten länteen Vada Sabatiaan, ja sieltä koilliseen Dertonaan. Sieltä tie kulki (tai ainakin sillä oli yhteys) edelleen Placentiaan, jossa tie yhdistyi vanhempaan Via Aemiliaan.

pienoiskuva|pysty=1.06|Via Aemilia Scaurin reitti.
Tien asemapaikat ja niiden väliset etäisyydet olivat:

 Kaupunki tai muu asema Nykyinen paikka Etäisyys edellisestä mailia km (n.)Etäisyystaulukot on muodostettu sovittamalla yhteen tietoja eri itinerariumeista. Kilometrilukemat on laskettu niiden ilmoittamista roomalaisista maileista. Sekä maili- että kilometrilukemat ovat summittaisia. Pisae Pisa Fossae Papirianae Massarosa 11 16,3 Taberna frigida Massa 24 35,5 Luna Luni Boacias (Boron) Santo Stefano di Magra 12 17,7 Bodetia Carro 27 39,9 Tegulata Lavagna 12 17,7 Delphinis Camogli 21 31,1 Genua Genova 12 17,7 Ad Figlinas (Falinis) Fegino 20 29,6 Hasta Voltri 13 19,2 Ad navalia Cogoleto 7 10,4 Alba Docilia Albisola Superiore 13 19,2 Savo Savona 10 14,8 Vada Sabatia Vado 9 13,3 Canalicum Cairo Montenotte 12 17,7 Crixia Piana Crixia 10 14,8 Aquae Statiellae Acqui Terme 30 44,4 Dertona Tortona 28 41,4

Tien yhteenlaskettu pituus Pisaesta Dertonaan laskettuna oli 271 roomalaista mailia eli noin 401 kilometriä. Jatko Placentiaan oli:

 Kaupunki tai muu asema Nykyinen paikka Etäisyys edellisestä mailia km (n.) Dertona Tortona Iria Voghera 10 14,8 Comeli magus (Cameliomagus) Redavalle 16 23,7 Placentia Piacenza 25 37,0

Osuuden yhteenlaskettu pituus oli 51 mailia eli noin 75 kilometriä. Reitin kokonaispituus Pisaesta Placentiaan oli näin 322 mailia eli noin 476 kilometriä.

 Lähteet 

 Aiheesta muualla 

Luokka:Regio VII Etruria
Luokka:Regio IX Liguria
Luokka:Roomalaiset tiet Italiassa